《黄鹤篇》
宋代·张方平

黄鹤飞来兮，越沧海之无垠，标格孤高谁与群。风前清啸欲命侣，凝神翘立如含嚬。

鹰鹯独矜觜爪利，燕雀止为腥膻驯。扃笼犹负语言巧，堕羽直为依襟珍。

杳杳水云上，亦有网罗屯。黄鹤飞去兮，汝无恋此扰扰之尘寰。

冲丹霄兮凌紫烟，行啄秀芝咽醴泉。静栖琪树金羽丽，閒舞瑶池菊裳鲜。

鹓群凤侣久相待，休随燕雀陪鹰鹯。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。